Гулъытэ нэхъыбэ хуэщIын
КъБР-м узыншагъэр хъумэнымкIэ и министр Хъубий Марат и унафэм щIэту я министерствэм щекIуэкIащ Сабий къалъхуагъащIэу дунейм ехыжхэм я бжыгъэр гъэмэщIэнымкIэ штабым и зэIущIэ.
Япэ мазищым я лэжьыгъэр зэрекIуэкIам теухуауэ къэпсэлъащ КъБР-м Узыншагъэр хъумэнымкIэ и министерствэм лъхугъэр, сабийхэм медицинэ дэIэпыкъуныгъэ къахузэгъэпэщынымкIэ и къудамэм и унафэщI Щоджэн Юлие, акушер-гинеколог Тембот Лолитэ, неонатолог нэхъыщхьэ Шыхъуэ Терезэ, педиатр нэхъыщхьэ Мамбэт Анетэ сымэ.
Штабым и зэIущIэм кърикIуам ипкъ иткIэ, унафэ къащтащ IэщIагъэлIхэм я щIэныгъэм хэгъэхъуэным, лъхуапIэ, неонатальнэ къудамэхэм къабзагъэм зэрыщыкIэлъыплъым, педиатрие IэнатIэм и амбулаторэ къудамэм и лэжьыгъэм теухуауэ ирагъэкIуэкI Iуэхухэр щIагъэхуэбжьэну.
Мы илъэсым Перинатальнэ центрым къыщагъэсэбэпу щIадзэнущ инвазивнэ перинатальнэ диагностикэр. Апхуэдэу а IуэхущIапIэми Бахъсэн, Прохладнэ, Аруан, Май районхэм щыIэ сымаджэщхэм и лъхуапIэ къудамэхэми бадзэуэгъуэ мазэм щызэтраублэнущ къуажэ пхыдзахэм щыщу медицинэ кIэлъыплъыныгъэм зэпымыууэ хуэныкъуэ цIыхубз уэндэгъухэм щыкIэлъыплъу.
Хъубий Марат къыхигъэщащ районхэм щыщу лъхугъэр къызэпыудынкIэ шынагъуэ зиIэ бзылъхугъэхэм гулъытэ нэхъ хуащIыну, уэндэгъу цIыхубзхэм щакIэлъыплъ IуэхущIапIэхэм быдэу ядэлэжьэну. Апхуэдэу министрым жиIащ унафэ къащтахэр зэрагъэзащIэм ткIийуэ зэрыкIэлъыплъынур.
КъБР-м Узыншагъэр хъумэнымкIэ и министерствэм и пресс-IуэхущIапIэ.
